ธปท.เผยเศรษฐกิจไทยยังขยายตัวดี
ธนาคารแห่งประเทศไทย เปิดเผยตัวเลขการบริโภค-ภาคการลงทุนเอกชน เดือนสิงหาคมขยายตัวดีตามภาวะเศษฐกิจของประเทศ
30 ก.ย. 2553

ธนาคารแห่งประเทศไทย เปิดเผยตัวเลขการบริโภค-ภาคการลงทุนเอกชน เดือนสิงหาคมขยายตัวดีตามภาวะเศษฐกิจของประเทศ
ธนาคารแห่งประเทศไทย (ธปท.) แถลงภาวะเศรษฐกิจ ส.ค.53 การบริโภคภาคเอกชนขยายตัวในเกณฑ์ดี โดยดัชนีการอุปโภคบริโภคภาคเอกชน (PCI) ขยายตัวจากระยะเดียวกันปีก่อนร้อยละ 6.7 เป็นผลจากรายได้ภาคเกษตร การจ้างงาน และความเชื่อมั่นของผู้บริโภคที่อยู่ในเกณฑ์ดี 
นายเมธี  สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยว่า ภาวะเศรษฐกิจในเดือนส.ค.ปีนี้ โดยรวมยังขยายตัวดี แม้จะมีบางภาคเศรษฐกิจ โดยเฉพาะภาคการผลิตและการส่งออก เริ่มมีอัตราการขยายตัวที่มีแนวโน้มชะลอลง อย่างไรก็ตามภาพรวมในส่วนการบริโภคภาคเอกชน การลงทุนภาคเอกชน และการท่องเที่ยวดีขึ้น 
ทั้งนี้ ดัชนีภาคการผลิตขยายตัว8.7% ลดลงจากเดือนก่อนหน้าที่ 13.1% ภาคการส่งออกขยายตัว 23.6% ใกล้เคียงกับเดือนก่อนหน้าที่ 21.2% โดยในช่วงครึ่งปีหลังมีแนวโน้มชะลอลงจากครึ่งปีแรก ด้านการบริโภคภาคเอกชนขยายตัวดีขึ้น ในทุกหมวด จาก 5.1% ในเดือนก่อนหน้าขยายตัวเพิ่มเป็น 6.7% การลงทุนภาคเอกชนขยายตัว 22% ใกล้เคียงเดือนก่อนหน้าที่ 22.9% และภาคการท่องเที่ยวจำนวนนักท่องเที่ยวเพิ่มขึ้นเป็น 1.27 ล้านคน จาก 1.26 ล้านคน อัตราการเข้าพักเพิ่มเป็น 50.3% จาก 47.1% 
“ภาวะเศรษฐกิจเดือนนี้โดยรวมอยู่ในเกณฑ์ดี แต่แนวโน้มในระยะต่อไปคงชะลอลง แต่เสถียรภาพทั้งในและต่างประเทศดี อัตราเงินเฟ้อเดือนนี้ชะลอลงจากเดือนก่อนอยู่ที่ 3.3% จาก 3.4% ทุนสำรองระหว่างประเทศอยู่ในระดับสูง “ นายเมธีกล่าว
นายเมธี เปิดเผยว่า ส่วนผลกระทบค่าเงินบาทแข็ง ถือว่าการนำเข้าที่ขยายตัวเพิ่มขึ้น ตามทิศ?งการบริโภคในประเทศที่ดีขึ้น มีส่วนช่วยชะลอเงินบาทแข็งได้ ส่วนผลกระทบบาทแข็งที่จะมีต่อภาคการส่งออกน่าจะเห็นผลในอีกระยะ 3 เดือนข้างหน้า เนื่องจากส่งออกส่วนใหญ่ทำตัวเลขการส่งออกไว้ล่วงหน้า 3 เดือน